作者:陳允平
標題:瑞龍吟
內容:雙溪墅。重見種玉鋤雲，採花研露。遙知綠野芳濃，錦堂燕子，迎門共舞。近前語。還問去年山館，舊經行處。西風鴻水邊上，驚千里苑，梅英乍吐。幾度月昏霜曉，望馳天北，驛傳湘渚。冷豔暗香春寒，剗地清苦。看看翠幄，青子江頭路。才收盡、蠻煙瘴雨，初回輕暑。便憶南園趣。喚人況有，多情杜宇。此計非遲暮。都付與、和羹功成歸去。海榴院落，長逢重午。